[{"text_idx": "#000003", "text": "Mae\u2019r afon yn cychwyn yn Llyn Ogwen ac yn disgyn yn gyflym i lawr Rhaeadrau Ogwen sydd yn llawn man byllau, dyma\u2019r unig le ar yr afon y mae\u2019r brithyll brown gwyllt yn ei gael iddo ei hun, yng ngweddill y dyfroedd mae ganddo eogiaid a gwniadau yn gwmpeini."}, {"text_idx": "#000004", "text": "Wedi cyrraedd llawr y dyffryn mae taith yr afon yn arafu yn sylweddol, yn lleol gelwir yr ardal yma \u2018Y Marddwr\u2019. Mae\u2019r afon yn troelli ei ffordd i lawr llawr y dyffryn gyda rhai pyllau dyfnion ble bydd yr eogiaid a\u2019r gwniadau yn llechu i ddisgwyl eu hamser i gladdu yn y greuan glan ar wely\u2019r brif afon ac eraill yn mentro i\u2019r nifer o nentydd bychain sydd yn llifo iddi."}, {"text_idx": "#000005", "text": "Daw rhan gyntaf dyfroedd y Gymdeithas ar yr afon i ben ble y llifa\u2019r afon dan Bont Ty\u2019n Y Maes. Er mwyn rhoi chware teg i\u2019r eogiaid ar gwniadau sydd wedi brwydro yn galed i gyrraedd y rhan yma o\u2019r afon ag sydd wedi bod ynddi ers rhai misoedd gwaherddir pysgota yn y rhan yma o\u2019r afon ar o\u0302l Medi 30."}, {"text_idx": "#000006", "text": "Mae ail ran y dyfroedd yn cychwyn o Bont Y Twr islaw maes carafannau Ogwen Bank, yma mae\u2019r afon yn gwau ei ffordd heibio i\u2019r cae peldroed a phentref Bethesda gyda chymysgedd da o byllau dyfnion a rhediadau cyflym."}, {"text_idx": "#000007", "text": "Wrth iddi adael Bethesda tu cefn iddi mae yn arafu ei thaith rhyw ychydig wrth basio heibio Dol Ddafydd a Dol Goch cyn cyrraedd Pont Brynbela."}, {"text_idx": "#000008", "text": "O fan hyn i Bont \u2018Halfway\u2019 mae rhai o byllau gorau a mwyaf poblogaidd yr afon, yma hefyd mae\u2019r llwybrau garwaf (does \u2018na ddim byd yn hawdd yn yr hen fyd ma\u2019) Daw dyfroedd y Gymdeithas i ben fel y diflana\u2019r afon dan Bont \u2018Halfway\u2019."}]